paragraph_text: Mišjakinje su malene, nježne ptice i žive samo u afričkim savanama južno od Sahare. Žive u skupinama koje mogu imati i do dvadesetak jedinki. Vrlo spretno se kreću po stablima i uz pomoć snažnih, oštrih kandžica mogu visiti na granama okrenute naglavce. Kad se zajedno odmaraju, guraju se u hrpu i uzajamno se griju. Repna pera su im dugačka, a drugo perje meko i sivkasto do smeđe. Na glavi imaju kukmicu. Kako im je perje vrlo gusto, bez problema se kreću kroz gusto, bodljikavo grmlje. Kljunovi su kratki i povijeni prema dole. Građa tijela i boja perja se od vrste do vrste gotovo ne razlikuje, kao što i nema razlike između mužjaka i ženki. Tanjurasta, jednostavna gnijezda grade od biljnog materijala na stablima ili u grmlju, a leglo ima najčešće tri, a ponekad i do šest jaja. Hrane se sjemenjem i voćem.